1948ના એપ્રિલમાં મુંબઈમાં મળેલા મહાગુજરાત સંમેલનમાં સમગ્ર ગુજરાતી ભાષા અને પ્રજાને એકત્રિત કરાવી જોઈએ એવો નિર્ણય કરાયો. મુંબઈ રાજ્યમાં ગુજરાતને જોઈએ તેટલું મહત્ત્વ નહોતું મળતું એટલે નક્કી થયું કે ગુજરાતને સ્વતંત્ર રાજ્ય મળવું જોઈએ. મહાગુજરાતનું આંદોલન એવા જોરશોરથી ચાલ્યું કે 1946નાં કોમી રમખાણો પછી પણ હિન્દુઓ અને મુસ્લિમો ખભેખભા મિલાવીને કહેતા હતા, ‘સીધી-સાદી એક જ વાત, અમને જોઈએ મહાગુજરાત.’ ગુજરાત સ્વતંત્ર થયાના 5 દાયકા પ્લસ 8 વર્ષ છતાં આપણે ગુજરાતી સાથે કેટલા જોડાયેલા છીએ? આપણામાંના કેટલાંનાં બાળકો ચોખ્ખું ગુજરાતી બોલી શકે છે? ટેલિવિઝન જોઈને કાર્ટૂનની ભાષા બોલતાં આ બાળકો કહે છે, ‘હું સોચું છું’ ત્યારે હૃદયમાં ચિરાડો પડી જાય છે.